གཅིག་བྱས་ན་ང་ཚོས་འདྲི་འོས་པའི་དྲི་བ་ངོ་མ་ནི།མཐའ་ན་གཡར་ཚིག་དང་ཚིག་གསར་ཡང་ཡོད་པའི་བོད་ཀྱི་སྐད་ཡིག་དེ་རྩ་བ་ནས་སྤྱོད་ཀྱི་ཡོད་དམ་མེད་ཅེས་པ་དེ་ཡིན་སྲིད།སྐད་ཡིག་གི་རིམ་འགྱུར་དང་བསྟུན་ནས་སླེབས་པའི་འགྱུར་ལྡོག་གང་རུང་ལ་བྲང་ཁོག་ཡངས་པོས་དང་ལེན་བྱེད་པའི་བྱ་སྤྱོད་དང་སྐད་ཡིག་དེ་སྤྱོད་སྒོ་དང་འབྲལ་དུ་འཇུག་པའི་བྱ་སྤྱོད་གཉིས་ཀྱི་དབར་དུ་ཁྱད་པར་ཆེན་པོ་ཡོད་པ་རེད།ལྡེ་མིག་ལྟ་བུའི་གནད་འགག་ཅིག་ནི་བོད་ནང་དང་བཙན་བྱོལ་སྤྱི་ཚོགས་གཉིས་ཀའི་སློབ་གསོའི་སྡེ་ཁག་མཐོ་དམན་ཡོངས་ཀྱི་སློབ་ཁང་གི་ནང་དུ་བོད་ཀྱི་སྐད་ཡིག་གི་སྤྱོད་སྒོ་རེད།གནད་འགག་གཞན་ཞིག་ནི་སྐད་ཡིག་དེ་ཕན་ནུས་ཅན་དང་བརྡ་འཕྲོད་རང་བཞིན་གྱི་ཐོག་ནས་སྤྱོད་ཆོག་སའི་རྩོམ་རིག་དང་ཤེས་རིག་གི་ཁོར་ཡུག་གི་བདེ་ཐང་རེད།ང་ཚོ་ཚང་མས་ཤེས་གསལ་ལྟར་མ་མཐའ་ཡང་༡༩༨༠གྱ་གྲངས་ནས་བཟུང་བོད་ཡིག་གི་ལམ་ནས་དེང་རབས་སྙན་ངག་དང་བཅོས་སྒྲུང་འབྲི་བཞིན་ཡོད་པ་རེད།བོད་ཀྱི་རྩོམ་པ་བོ་ཚོས་དུས་རབས་སྔོན་མའི་ནང་གི་སེམས་ཀྱི་རྨ་ཁ་དང་ན་ཟུག་ཁག་ལ་གདོང་ལེན་བྱས་ཏེ་མདུན་དུ་སྐྱོད་པར་རྩོམ་བཞིན་ཡོད་པའི་རྐྱེན་གྱིས་དེང་རབས་བོད་ཀྱི་རྩོམ་རིག་དེ་བོད་མིའི་ངོ་བོ་གསར་དུ་སྐྲུན་སའི་གསར་གཏོད་རང་བཞིན་གྱི་སྡིངས་ཆ་ཞིག་ཏུ་གྱུར།འདིར་འཛམ་གླིང་ནང་གི་རྩོམ་རིག་གཞན་དག་ལས་ཤུགས་རྐྱེན་ཅི་སླེབས་སྐོར་གྱི་དྲི་བ་འདོན་དགོས་པ་ངོ་མ་ཡིན་ནའང་།བོད་ཀྱི་སྐད་ཡིག་ལ་དུས་རབས་ཉི་ཤུ་བའི་ཡར་སྔོན་གྱི་རྣམ་པ་དྲི་མ་མེད་པ་ཞིག་ཕྱིར་ཡོང་ཆེད་ད་ཡོད་བོད་ཡིག་ཁྲོད་ཀྱི་བཅོས་སྒྲུང་དང་སྙན་རྩོམ་གསར་མའི་རིགས་ཚང་མ་གཙང་ཕྱགས་བྱེད་དགོས་སྐོར་ནི་མཐའ་ན་རིགས་གཙང་མཁྲེགས་འཛིན་ཆེས་ཆེ་ཤོས་ཁག་ཚུད་པའི་མི་སུ་ཞིག་གིས་བརྗོད་སྲིད་དམ།